Vakbonde boos ná SAUK 4 skors oor Cyril-blaps‘n Skermskoot uit die uitsending. Bemawu en CWU het te velde getrek teen die openbare uitsaaier se skorsing van drie permanente werkers en ŉ vryskutwerker ná die blaps met pres. Cyril Ramaphosa se toespraak. Die SAUK het die werkers geskors nadat daar glo bewyse aan die lig gekom het dat pres. Ramaphosa se toespraak “gesaboteer” is. Die voorval het verlede week plaasgevind toe die openbare uitsaaier die verkeerde weergawe van Ramaphosa se voorafopgeneemde toespraak op die program The Full View uitgesaai het. Bemawu het die blaps as ŉ “bona fide-fout” bestempel en gesê die SAUK se skorsing van die werkers kom op magsmisbruik neer. Die CWU het op sy beurt gesê die bewering dat Ramaphosa se toespraak gesaboteer is, bring verskeie vrae aan die lig. “As die SAUK billik en objektief is, hoekom plaas hy dan nie almal wat betrokke was op voorlopige skorsing terwyl ŉ onafhanklike liggaam die saak ondersoek nie? Die uitspraak dat die president gesaboteer is, beteken bloot dat die saak nie deur die SAUK ondersoek kan word nie, maar deur die intelligensiedienste gehanteer moet word,” het die CWU in ŉ verklaring gesê. Die SAUK se voorlopige ondersoek na die voorval het gewys dat beeldmateriaal vir die 18:00-uitsending van die president se toespraak betyds was vir ŉ behoorlike uitsending. Ten spyte hiervan is ongemagtigde veranderinge aangebring sonder dat daar met die nuuskantoor daaroor gepraat is. Gevolglik het die program Ramaphosa se kleedrepetisie-toespraak aan die land gewys, pleks van die finale, korrekte weergawe, het Vuyo Mthembu, die SAUK se woordvoerder, gesê. “Die SAUK gaan geen optrede of nalatigheid toelaat wat die openbare uitsaaier in oneer bring en sy pogings ondermyn om die sistemiese probleme met onwettige optrede en wanbestuur wat die instelling teister, uit die weg te ruim nie,” het Madoda Mxakwe, die SAUK se uitvoerende groephoof, gesê. Phathiswa Magopeni, die SAUK se uitvoerende groephoof vir nuus en aktuele sake, het gesê daar gaan streng opgetree word teen enige werker wat betrokke is by aktiwiteite wat die SAUK se pogings om sy geloofwaardigheid te herstel, ondermyn.